Jacques Faul: ‘Corrie het baie om te bied’ | Netwerk24
Jacques Faul: ‘Corrie het baie om te bied’
Deur Johann de Jager 25 Februarie 2020 14:12
Corrie van Zyl is weer in diens van Krieket Suid-Afrika. Foto: GALLO IMAGES
Corrie van Zyl het baie om te bied en hy het baie respek vir hom.
Só sê Jacques Faul, waarnemende uitvoerende hoof van Krieket Suid-Afrika (KSA), nadat Van Zyl weer amptelik deur die beheerliggaam in diens geneem is.
Van Zyl en nog twee senior amptenare – Naasei Appiah, die hoofbedryfsbeampte, en Clive Eksteen, hoof van kommersiële sake en bemarking – is in Oktober verlede jaar geskors hangende ’n ondersoek na beweerde pligsversuim rakende die beeldregtekwessie van 2018 se Mzansi-superliga.
Van Zyl, voormalige krieketbestuurder van KSA, was ten tyde van die skorsing KSA se waarnemende direkteur.
KSA het berigte dat hy gaan aanbly, Dinsdag in ’n kort verklaring bevestig.
Die saak tussen KSA en Corrie van Zyl is afgehandel, hy kan onmiddellik weer by KSA werk.
“Die saak tussen KSA en Corrie van Zyl is afgehandel, hy kan onmiddellik weer by KSA werk,” lui die verklaring.
Van Zyl se presiese nuwe rol sal luidens die verklaring mettertyd bekend gemaak word.
Faul sê Van Zyl gaan in die tyd wat hy nog waarneem as die uitvoerende hoof, baie nou met hom saamwerk.
“Hy kan goed aangewend word en kan onder meer dalk as soort van ’n uitvoerende konsultant ingespan word terwyl hy ook baie goeie kennis van toernooie het.”
Appiah en Eksteen se sake staan glo ook einde se kant toe.
Faul bly aan die stuur totdat die ondersoek teen Thabang Moroe voltooi is.
Dié voormalige uitvoerende hoof is teen volle betaling geskors. ’n Volledige forensiese oudit van KSA se geldsake en alle bedrywighede is met sy skorsing aangevra.
Meer oor: Corrie Van Zyl | Jacques Faul | Johannesburg | Krieket Suid-Afrika | Skorsing | Krieket | Uitvoerende Hoof